Document ID: 32008D0095

DEĊIŻJONI TAL-KUMMISSJONI
tal-25 ta’ Jannar 2008
li tadotta, skond id-Direttiva tal-Kunsill 92/43/KEE, l-ewwel elenku aġġornat ta’ siti ta’ importanza Komunitarja għar-reġjun bijoġeografiku Makaroneżjan
(notifikata taħt id-dokument numru C(2008) 286)
(2008/95/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 92/43/KEE tal-21 ta’ Mejju 1992 dwar il-konservazzjoni tal-ħabitats naturali u tal-fawna u l-flora selvaġġa (1) u b’mod partikolari t-tielet sub-paragrafu ta’ l-Artikolu 4(2) tagħha,
Billi:
(1)
Ir-reġjun bijoġeografiku Makaroneżjan imsemmi fl-Artikolu 1(ċ)(iii) tad-Direttiva 92/43/KEE, jinkludi l-arċipelagi ta’ l-Ażores u Madejra (il-Portugall) u l-Gżejjer Kanarji (Spanja) li jinsabu fl-oċean Atlantiku, kif speċifikat fil-mappa bijoġeografika approvata fil-25 ta’ April 2005 mill-Kumitat imwaqqaf skond l-Artikolu 20 tad-Direttiva, minn hawn ’il quddiem, “il-Kumitat tal-Ħabitats”.
(2)
Jinħtieġ li, fil-kuntest ta’ proċess mibdi fl-1995, isir progress fit-twaqqif proprju tan-netwerk Natura 2000, li huwa element essenzjali mill-ħarsien tal-bijodiversità fil-Komunità.
(3)
Elenku inizjali ta’ siti ta’ importanza Komunitarja għar-reġjun bijoġeografiku Makaroneżjan, skond it-tifsira tad-Direttiva 92/43/KEE, ġie adottat mid-Deċiżjoni tal-Kummissjoni 2002/11/KE (2). Abbażi ta’ l-Artikoli 4(4) u 6(1) tad-Direttiva 92/43/KEE, l-Istati Membri kkonċernati għandhom jagħżlu s-siti inklużi fl-elenku ta’ siti ta’ importanza Komunitarja għar-reġjun bijoġeografiku Makaroneżjan bħala żoni speċjali ta’ konservazzjoni malajr kemm jista’ jkun u fi żmien li ma jaqbiżx is-sitt snin, jistabbilixxu prijoritarjiet ta’ konservazzjoni u l-miżuri ta’ konservazzjoni neċessarji.
(4)
Fil-kuntest ta’ l-adattament dinamiku tan-netwerk Natura 2000, jiġu riveduti l-listi tas-siti ta’ importanza Komunitarja. Għalhekk huwa meħtieġ li dak l-elenku inizjali jiġi aġġornat.
(5)
Min-naħa waħda, l-aġġornament ta’ l-elenku inizjali tas-siti ta’ importanza Komunitarja għar-reġjun bijoġeografiku Makaroneżjan huwa meħtieġ sabiex jiġu inklużi siti addizzjonali li ġew proposti mis-sena 2000 mill-Istati Membri bħala siti ta’ importanza Komunitarja għar-reġjun bijoġeografiku Makaroneżjan fit-tifsira ta’ l-Artikolu 1 tad-Direttiva 92/43/KEE. L-obbligi li jirriżultaw mill-Artikoli 4(4) u 6(1) tad-Direttiva 92/43/KEE japplikaw malajr kemm jista’ jkun u fi żmien li ma jaqbiżx is-sitt snin mill-adozzjoni ta’ l-ewwel elenku aġġornat ta’ siti ta’ importanza Komunitarja għar-reġjun bijoġeografiku Makaroneżjan.
(6)
Min-naħa l-oħra, l-aġġornament ta’ l-elenku inizjali ta’ importanza Komunitarja għar-reġjun bijoġeografiku Makaroneżjan huwa meħtieġ sabiex jirrifletti kwalunkwe tibdil fit-tagħrif relatat mas-sit imressaq mill-Istati Membri wara l-adozzjoni ta’ l-elenku Komunitarju. F’dak is-sens, l-ewwel elenku aġġornat ta’ siti ta’ importanza Komunitarja għar-reġjun bijoġeografiku Makaroneżjan jikkostitwixxi verżjoni konsolidata ta’ l-elenku inizjali tas-siti ta’ importanza Komunitarja għar-reġjun bijoġeografiku Makaroneżjan. Madankollu, għandu jiġi enfasizzat li l-obbligi li jirriżultaw mill-Artikoli 4(4) u 6(1) tad-Direttiva 92/43/KEE japplikaw malajr kemm jista’ jkun u fi żmien li ma jaqbiżx is-sitt snin mill-adozzjoni ta’ l-ewwel elenku ta’ siti ta’ importanza Komunitarja għar-reġjun bijoġeografiku Makaroneżjan.
(7)
Għar-reġjun bijoġeografiku Makaroneżjan, elenki ta’ siti proposti bħala siti ta’ importanza Komunitarja fl-ambitu ta’ l-Artikolu 1 tad-Direttiva 92/43/KEE ġew trażmessi lill-Kummisjoni bejn Novembru ta’ l-1997 u Awwissu ta’ l-2006, mill-Portugall u minn Spanja, b’konformità ma’ l-Artikolu 4(1) tad-Direttiva.
(8)
L-elenki ta’ siti proposti kienu akkumpanjati b’informazzjoni dwar kull sit, forniti fil-format stabbilit bid-Deċiżjoni tal-Kummissjoni 97/266/KE tat-18 ta’ Diċembru 1996 dwar format ta’ informazzjoni dwar is-siti għas-siti proposti Natura 2000 (3).
(9)
Dak it-tagħrif jinkludi l-mappa l-aktar riċenti u definittiva tas-sit trażmessa mill-Istat Membru kkonċernat, isem is-sit, lok u l-firxa, u d-dejta miġbura mill-applikazzjoni tal-kriterji speċifikati fl-Anness III mad-Direttiva 92/43/KEE.
(10)
Abbażi ta’ l-abbozz ta’ l-elenku mfassal mill-Kummissjoni bi qbil ma’ kull wieħed mill-Istati Membri kkonċernati, li jidentifika wkoll is-siti li għandhom tipi ta’ ħabitats naturali ta’ prijorità jew speċijiet ta’ prijorità, għandu jiġi adottat elenku aġġornat ta’ siti magħżulin bħala siti ta’ importanza Komunitarja għar-reġjun bijoġeografiku Makaroneżjan.
(11)
It-tagħrif dwar l-eżistenza u d-distribuzzjoni tat-tipi ta’ ħabitats u speċijiet qiegħed dejjem jevolvi b’riżultat tas-sorveljanza skond l-Artikolu 11 tad-Direttiva 92/43/KEE. Għalhekk, l-evalwazzjoni u l-għażla ta’ siti fil-livell Komunitarju saret billi ntużat l-aħjar informazzjoni disponibbli bħalissa.
(12)
Madankollu, għal ċerti tipi ta’ ħabitats u speċijiet, xi Stati Membri għadhom ma ssuġġerewx biżżejjed siti biex jissodisfaw ir-rekwiżiti tad-Direttiva 92/43/KEE. Għalhekk għal dawk it-tipi ta’ ħabitats u speċijiet ma jistax jiġi konkluż li n-netwerk huwa komplut. Madankollu, jekk jitqies id-dewmien biex jasal it-tagħrif u jintlaħaq qbil ma’ l-Istati Membri, il-Kummissjoni tqis li għandha tadotta l-ewwel elenku aġġornat ta’ siti li se jkollu bżonn jiġi rivedut skond id-dispożizzjonijiet ta’ l-Artikolu 4 tad-Direttiva 92/43/KEE.
(13)
Ladarba l-għarfien dwar l-eżistenza u t-tqassim ta’ tipi ta’ ħabitats naturali fl-Anness I u l-ispeċijiet fl-Anness II tad-Direttiva 92/43/KEE li jinsabu f’ibħra territorjali kif ukoll f’ibħra lil hinn minnhom imma li jaqgħu fil-ġurisdizzjoni nazzjonali, jibqa’ mhux komplut, għal dawn m’għandux jiġi konkluż li n-netwerk huwa jew mhuwiex komplut. L-elenku għandu jiġi rivedut, jekk ikun neċessarju, b’konformita mad-dispożizzjonijiet ta’ l-Artikolu 4 tad-Direttiva 92/43/KEE.
(14)
Fl-interessi taċ-ċarezza u t-trasparenza, id-Deċiżjoni 2002/11/KE għandha tiġi sostitwita.
(15)
Il-miżuri li għalihom hemm ipprovdut f’din id-Deċiżjoni huma skond l-opinjoni tal-Kumitat tal-Ħabitats,
ADOTTAT DIN ID-DEĊIŻJONI:
Artikolu 1
L-ewwel elenku aġġornat ta’ siti ta’ importanza Komunitarja għar-reġjun bijoġeografiku Makaroneżjan skond it-tielet sub-paragrafu ta’ l-Artikolu 4(2) tad-Direttiva 92/43/KEE huwa stabbilit fl-Anness ta’ din id-Deċiżjoni.
Artikolu 2
Id-Deċiżjoni 2002/11/KE hija mħassra.
Artikolu 3
Din id-Deċiżjoni hija indirizzata lill-Istati Membri.
Magħmula fi Brussell, 25 ta’ Jannar 2008.

Labels: 12
18
20